Omuduumuzi wa poliisi mu Kampala n’emirirwano, Frank Mwesigwa agambye nti bakutte abamenyi b’amateeka ababadde bagufudde omugano okuteega abantu ne bababba nga beeyambissa emmundu n'ebissi ebirala, ekiwalirizza poliisi okusitukiramu n'ekola ebikwekweto.
Mwesigye ategeezezza nti mu kikwekweto kino baazudde emmundu ey'ekika kya AK 47 nga baagiggye Wakiso ng'erimu amasasi 24, bbasitoola baazudde emu eyabaddemu amasasi 9 nga zino kiteeberezebwa nti zibadde zeeyambisibwa abamenyi b’amateeka okubba, obwambe 14 nga buno bwasangiddwa n’abavubuka nga babutadde mu ngoye zaabwe, ensuuluulu 3 , amajambiya 5, magalo, pikipiki kwe babadde batambulira, ebisumuluzo ebiggula buli kufulu (master keys), obutayimbwa n’ebintu ebiralala.
Ategeezezza nti okukola ekikwekweto kino poliisi yamaze kufuna lukalala lw’abo abateebereza okubeera abamenyi b’amateeka ng'abamu babadde baakayimbulwa mu makomera.
Mwesigye agambye nti mu kikwekweto kino poliisi yanunudde ebimu ku bintu ebyabbibwa okuli; kaadi za ATM 20, amasimu 15, ddikooda 5, ttivvi 10 ne kompyuta 5.
Abantu 113 okuli n'abakazi be baakwatiddwa mu bitundu ebyenjawulo okuli; Bwaise, Kawempe, Najjeera, Kiwatule, Ntinda, Kira, Makindye ne Mukono.
Mwesigye ayongeddeko nti abakwate bonna bakyakuumirwa ku Poliisi gye bagenda okuggyibwa okutwalibwa mu kkooti omuli ey'e Nakawa, Kasanganti, Makindye, Nabweru n’awalala bavunaanibwe obubbi.
lug_Latn lug_Latn lug_Latn lug_Latn lug_Latn lug_Latn